***13. Napirendi pont***

***ELŐTERJESZTÉS***

***Felcsút Községi Önkormányzat Képviselő-testületének***

***2019. február 14-i ülésére***

***Előterjesztés címe és tárgya:***

***az V. Vál-völgyi Zsúr gasztronómiai fesztivál megrendezéséről***

***A tárgykört rendező jogszabály:***

* *Magyarország helyi önkormányzatairól szóló 2011. évi CLXXXIX. törvény*

***Előterjesztő: Mészáros László polgármester***

***Az előterjesztést készítette: Dr. Sisa András jegyző***

***Tisztelt Képviselő-testület!***

*Az elmúlt négy évben az Alcsúti Arborétum természeti környezetét kihasználva, a környék településein élő, dolgozó és alkotó, a helyi előállítású gasztronómiai különlegességek és kézműves-termékek gyártóit összefogva nagy sikerrel rendeztük meg a Vál-völgyi Zsúr gasztronómiai fesztivált. A rendezvény sikerére tekintettel az elmúlt két évben már kétnapos fesztivált tartottunk, bővített nyitva tartással, neves fellépőkkel, nagy sikerrel. Az Önkormányzat a rendezvény forrását már kizárólag a környékbeli vállalkozások felajánlásaira alapozta, vagyis önkormányzatunk kizárólag a szervezési feladatokban vállal szerepet.*

*Szerencsés módon a rendezvény már olyan méretűvé nőtt, hogy ennek önkormányzati kezelése, a számos feladat koordinálása nehézkessé vált mind szervezetileg, mind a szervezésileg. Ennek megfelelően megvizsgáltuk a rendezvény előkészítésének és működtetésének további lehetőségeit, szem előtt tartva azt, hogy továbbra is biztosítsuk a szervező két település lakóinak helyi, ingyenes vagy kedvezményes szórakozási lehetőségét, a rendezvény céljának fenntartását úgy, hogy a szervezés feladatait külső, szakértő személyekre bízzuk. Megbeszéléseket, tárgyalásokat folytattunk a rendezvényben korábban is aktív szerepet vállaló szervezőgárdával, egyes személyekkel, gazdasági társaságokkal.*

*Mivel a korábbi rendezvények szervezése esetében nem volt szempontunk a rendezvény nyereségessé tétele, így a szervezés átadásának ellenértéke sem határozható meg. Mindazonáltal a bevezetett, több ezer érdeklődőt fogadni képes rendezvény szervezési jogának jelentős nem vagyoni ellenértéke van. Az előzetes egyeztetések alapján azt a megoldási javaslatot fogalmaztuk meg és foglaltuk határozati javaslatba, mely a szervezés jogát és az ezzel járó feladatokat úgy adja át külső szervezőnek, hogy az az önkormányzat közreműködő és védnök szerepét megtartja, viszont a rendezvényhez anyagi hozzájárulást nem biztosít. A szervezési jog átadásának ellentételezéseként egyrészt a fent már említett, a helyi lakosság részére kedvezményes belépési lehetőség biztosítása, másrészt a helyi, önkormányzati rendezvények ingyenes szervezése és bonyolítása, amit kérünk. Utóbbi szervezési feladat magába foglalja a szokásos, évenkénti rendszeres programjainkat, az egyes beruházásokhoz kapcsolódó átadó ünnepségeket is, ezen belül az előkészítő marketing tevékenységet és a rendezvényszervezést is.*

*Fentiekre tekintettel kérem a Tisztelt Képviselő-testületet, hogy a határozati javaslatot megvitatni, és egyetértésük esetén támogatni szíveskedjen!*

*Tisztelettel:*

***Mészáros László***

***polgármester***

*Felcsút, 2019. február 7.*

***Határozati javaslat:***

***Felcsút Községi Önkormányzat***

***Képviselő-testületének***

***…/2019. (II.14.) számú határozata***

***Az V. Vál-völgyi Zsúr megrendezéséről***

*Felcsút Községi Önkormányzat Képviselő-testülete az V. Vál-völgyi Zsúr gasztronómiai fesztivál megrendezésével kapcsolatban az alábbi döntést hozza:*

*1., A Vál-völgyi települések termelői és kézművesei részvételével, ötödik alkalommal megrendezésre kerülő rendezvény szervezési jogát az alábbiakban részletezett feltételekkel átadja a FLAMINGO 24 by Talentis Korlátolt Felelősségű Társaság (Cg. 13-09-196202, adószám: 26571171-2-13, székhely: 2053 Herceghalom, Zsámbéki út 16., képviseli: Tóth Ferenc ügyvezető) részére.*

*2., A Vál-völgyi Zsúr gasztronómiai fesztivál megrendezésében az Önkormányzat védnöki szerepét a továbbiakban is fenntartja.*

*3., A rendezvény megvalósításának költségeihez önkormányzati támogatást a Képviselő-testület nem biztosít.*

*4., A szervezési jog átadásával egyidejűleg a FLAMINGO 24 Kft. nyilatkozik, hogy*

*4.1 a Vál-völgyi Zsúr programjainak látogatását a felcsúti és alcsútdobozi érvényes lakóhellyel rendelkező személyek részére mindenkor ingyenesen biztosítja,*

*4.2 a Vál-völgyi Zsúrhoz kapcsolódó, belépőjegyes koncertek látogatását a felcsúti és alcsútdobozi érvényes lakóhellyel rendelkező személyek részére mindenkor 50 % kedvezménnyel biztosítja,*

*4.3 Felcsút Községi Önkormányzat éves, rendszeres rendezvényeinek, valamint mindenkori eseti átadó-ünnepségeinek teljes körű marketing és rendezvényszervezési feladatait – beleértve az elektronikus és papír alapú megjelenés költségeit - ingyenesen biztosítja.*

*5., Felhatalmazza a polgármestert, hogy a szervezési jog átadásával kapcsolatos, a határozat fent részletezett tartalmának megfelelő szerződés aláírására.*

*Határidő: Azonnal*

*Felelős: Polgármester*